Voortvlugtige misdadiger in Cato Manor doodgeskietArgieffoto: SAPD / Facebook Die Durban-polisie se honde-eenheid in samewerking met die Valke het Dinsdag een van die provinsie se gevaarlikste misdadigers noodlottig gewond. Kol. Jay Naicker, provinsiale polisiewoordvoerder, het in ŉ verklaring gesê die polisie het omstreeks 11:00 ŉ spesiale soektog in Cato Manor uitgevoer om na die 25-jarige verdagte in die informele nedersetting te soek. Hulle het ŉ lasbrief vir sy inhegtenisname gehad. “Die beamptes het die verdagte se skuilplek geïdentifiseer en daar ingestorm,” het Naicker gesê. “Die man was met ŉ 9 mm-pistool gewapen en het dadelik op die beamptes losgebrand. Die polisie het teruggeskiet en hom noodlottig gewond.” Niemand anders is in die skietery gewond nie. Die polisie het beslag gelê op die verdagte se vuurwapen. Die vuurwapen se reeksnommer was afgevyl. Die verdagte word gesoek weens verskeie transitorooftogte, moorde, besigheidsrooftogte en gevalle van poging tot moord. “Die verdagte en medepligtiges het ŉ paar weke gelede ŉ vulstasie in Mayville beroof toe veiligheidswagte geldhouers daar gaan oplaai het. Skote is gevuur en veilligheidswagte is getref. In nog ŉ geval waarby die verdagte betrokke was, is ŉ veiligheidswag noodlottig gewond toe geldhouers by ŉ slaghuis in die Mandensi-winkelsentrum geroof is.” Naicker het gesê die verdagte is ook deel van ŉ bende wat die lewe vir inwoners van die KwaMashu-hostel baie moeilik maak. Die man het glo in 2013 drie moorde by dié hostel gepleeg. Lt.genl. Mmamonnye Ngobeni, provinsiale polisiekommissaris, het gesê sy is verlig dat geen polisielede in die oor-en-weer-skietery beseer is nie. “Ek is teleurgesteld dat die boef die maklike manier uit gekies het en dat hy nie agter tralies, waar mense soos hy hoort, vir die res van sy miserabele lewe gaan wees nie,” het Ngobeni gesê. Die vuurwapen is vir ballistiese toeste gestuur om te bepaal of dit met ander misdrywe verbind kan word. Die polisie is op die spoor van die medepligtiges.